ተስፋ የተጣለበትን ድህረ-የስርዓት ለዉጥ ለማየት በዝጉም ይሁን በክፍቱ የህወሃት እስርቤቶች ብዙዎች ታስረዋል፣ተገርፈዋል፣ሴቶችም-ወንዶችም በጾታዊ ጥቃት ቶርቸር ተደርገዋል፣ነፍስን ለማዳን አገርን ጥለው የጠፉ በርካታ ናቸው።ከሁሉም በላይ መተኪያ የሌለውን ህይወት በመስጠት መስዋእት የሆኑ ብዙ አገር ወዳድ ዜጎች የሚዘነጉ አይሆኑም።አጋዚ በሚባለው የህወሃት ቅልብ ጦር ልጅ ተገድሎባቸው ለምድራዊ ስቃይ የተጋለጡ እናቶች፣አባቶች፣እህቶች፣ወንድሞች፣ቤተሰቦች፣ወዳጅ-ዘመዶችና ጎረቤቶች ብዙ ናቸው። ዶክተር አቢይ ወደ አራት ኪሎ ቤተመንግስት ሲያመሩ በክብር ቀይ ምንጣፍ ሳይሆን ህወሃት ለ40 አመታት ሲያፈሰው በነበረው የሰማእታት ደም ላይ መሆኑ አትኩሮት ያሻዋል።
